རྒྱ་ནག་གཞུང་གིས་འཐབ་ཇུས་འདི་འདྲ་ཞིག་བརྒྱུད་ནས་བསམ་བློའི་དམག་འཁྲུག་ཅིག་རྒྱག་གི་ཡོད་པ་དེར་འཐབ་ཇུས་གསལ་བོ་གཉིས་ལག་བསྟར་བྱེད་བཞིན་པའི་དང་པོ་ནི་རྒྱ་ནག་མི་མང་གི་དོ་སྣང་བྱ་ཡུལ་གནད་དོན་ཁག་གི་གླེང་ཕྱོགས་བསྒྱུར་རྒྱུ་དང་སྨྲ་བརྗོད་རང་དབང་བཀག་ནས་མི་མང་གི་བསམ་ཚུལ་ངོ་མ་རྣམས་ཕྱིའི་རྒྱལ་ཁག་ཏུ་མཐོང་ཐོས་དཀོན་པོར་འགྱུར་དུ་འཇུག་རྒྱུ།གཉིས་པ་ནི་རྒྱ་ནག་གི་དབུས་འཐབ་ཕྱོགས་གཅིག་གྱུར་ཁང་གིས་ཐད་ཀར་རྐང་འགན་ཁུར་ཏེ་ཕྱི་རྒྱལ་ཡུལ་གྲུ་ཁག་གི་རྒྱ་མི་རིགས་ལ་རྒྱལ་ཞེན་རིང་ལུགས་ཀྱི་ལྟ་བ་འཛིན་དགོས་པའི་ལས་འགུལ་སྣ་ཚོགས་སྤེལ་བར་འགྲོ་གྲོན་ཕོན་ཆེན་གཏོང་བཞིན་པ་སྟེ།ཕྱིའི་རྒྱལ་ཁབ་ཁག་གི་གཙུག་ལག་སློབ་གྲྭ་ཁག་ཏུ་རྒྱ་ནག་གི་ཁུང་ཙིའི་སློབ་གླིང་གསར་འཛུགས་ཀྱིས་རྒྱ་ནག་གི་སྐད་ཡིག་དང་རིག་གཞུང་།རྒྱ་ནག་གི་ལོ་རྒྱུས་སོགས་སློབ་ཁྲིད་བྱེད་བཞིན་པ་དང་རྒྱ་ནག་ལ་ངོ་རྒོལ་གྱི་ལས་འགུལ་གང་རུང་འབྱུང་དུས་དེ་ལ་བར་ཆད་གཏོང་བར་ཁ་གཏད་མི་སྣ་སྐོང་འགུགས་བྱ་རྒྱུ།ཕྱི་རྒྱལ་དུ་ཡོད་པའི་རྒྱ་ནག་པ་དང་བོད་པ།ཡུ་གུར་བ་བཅས་ཀྱི་བློ་སེམས་འགུགས་པར་ཞི་དྲག་གཉིས་ཀྱི་འབྲེལ་བ་འཛིན་ཐབས།ཚོང་ལས་དང་སྒྱུ་རྩལ་ལས་རིགས་བཅས་ལ་རྒྱ་ནག་གིས་མ་རྩ་བཙུགས་ནས་མ་དངུལ་གྱི་དབང་ཚད་བཟུང་ནས་ཆབ་སྲིད་ལྟ་གྲུབ་རྣམས་རང་དབང་གི་སྒོ་ནས་གླེང་མི་ཆོག་པའི་ཆ་རྐྱེན་འདོན་གྱི་ཡོད་པ་རེད།།